CELEX: 62008TN0405
Language: mt
Date: 2008-09-18 00:00:00
Title: Kawża T-405/08: Rikors ippreżentat fit- 18 ta' Settembru 2008 — SPAR Österreichische Warenhandel vs Il-Kummissjoni

10.1.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 6/32
            
         Rikors ippreżentat fit-18 ta' Settembru 2008 — SPAR Österreichische Warenhandel vs Il-Kummissjoni
   (Kawża T-405/08)
   (2009/C 6/66)
   Lingwa tal-kawża: Il-Ġermaniż
   Partijiet
   
      Rikorrenti: SPAR Österreichische Warenhandels-AG (rappreżentanti: A.-H. Bischke, S. Brack u D. Bräunlich, avukati)
   
      Konvenuta: Il-Kummissjoni tal-Komunitajiet Ewropej
   Talbiet tar-rikorrenti
   
               —
            
            
               tannulla d-deċiżjoni tal-konvenuta tat-23 ta' Ġunju 2008,
            
         
               —
            
            
               tikkundanna lill-Kummissjoni għall-ispejjeż.
            
         Motivi u argumenti prinċipali
   Ir-rikorrenti tikkontesta d-deċiżjoni tal-Kummissjoni tat-23 ta' Ġunju 2008 fil-Każ COMP/M.5047 — REWE/ADEG, li permezz tagħha l-Kummissjoni awtorizzat l-akkwist esklużiv ta' ADEG Österreichisch Handelsaktiengesellschaft minn Billa AG, kumpannija li hija parti mill-grupp Ġermaniż REWE. Ir-rikorrenti ssostni li l-Kummissjoni ma kellhiex tawtorizza l-operazzjoni ta' konċentrazzjoni skont l-Artikolu 6(2) tar-Regolament tal-KE dwar l-Għaqdiet (1), peress li l-impenji proposti ma kinux suffiċjenti sabiex ineħħu d-dubji li jeżistu, fil-fehma tagħha, mil-lat tal-kompetizzjoni.
   Insostenn tar-rikors tagħha, ir-rikorrenti tressaq żewġ motivi.
   Fl-ewwel lok, ir-rikorrenti tallega ksur tal-Artikolu 6(1)(ċ) tar-Regolament tal-KE dwar l-Għaqdiet peress li l-Kummissjoni żbaljatament ma bdietx il-proċeduri ta' eżaminazzjoni prinċipali (Fażi II), u minflok, awtorizzat l-operazzjoni ta' konċentrazzjoni bejn REWE u ADEG taħt ċerti kundizzjonijiet fil-Fażi I. Il-Kummissjoni ma eżaminatx suffiċjentement l-effetti fuq il-kompetizzjoni tal-operazzjoni ta' konċentrazzjoni u għaldaqstant, interpretat b'mod żbaljat l-oġġezzjonijiet konsiderevoli fir-rigward tal-kompetizzjoni kontra l-operazzjoni ta' konċentrazzjoni. B'mod partikolari, il-ksur huwa bbażat fuq l-iżbalji manifesti fl-evalwazzjoni li ġejjin.
   
               —
            
            
               Il-Kummissjoni interpretat b'mod żbaljat l-effetti fuq il-kompetizzjoni tal-operazzjoni fis-suq tal-konsum fl-Awstrija kollha, peress li hija assumiet, b'mod żbaljat, li kien għad fadal bosta kompetituri u peress li stmat bħala inqas milli fil-fatt hu l-potenzjal ta' kompetizzjoni ta' ADEG.
            
         
               —
            
            
               Hija identifikat u evalwat b'mod żbaljat l-pożizzjoni tal-partijiet fis-suq kemm fuq il-livell reġjonali fuq ukoll fuq dak lokali.
            
         
               —
            
            
               L-impenji aċċettati mill-Kummissjoni mhumiex suffiċjenti sabiex ineħħu d-dubji mil-lat tal-kompetizzjoni, peress li hija wettqet l-evalwazzjoni tagħha fuq bażi żbaljata.
            
         
               —
            
            
               Il-Kummissjoni identifikat kif ukoll evalwat b'mod żbaljat l-effetti fuq il-kompetizzjoni fis-suq tal-impjieg.
            
         Fit-tieni lok, il-Kummissjoni kisret ir-rekwiżiti proċedurali sostanzjali waqt il-proċedura ta' eżaminazzjoni. Hija kisret id-dritt għal smigħ tar-rikorrenti u tal-Istati Membri, peress li hija ma wettqitx test tas-suq fuq l-aħħar offerta ta' impenn mill-partijiet u lanqas ma għaddietha lill-Istati Membri. Barra minn hekk, hija ma mmotivatx suffiċjentement id-deċiżjoni tagħha.
   
      (1)  Ir-Regolament tal-Kunsill (KE) Nru 139/2004, tal-20 ta' Jannar 2004, dwar il-kontroll ta' konċentrazzjonijiet bejn impriżi (Ir-Regolament tal-KE dwar l-Għaqdiet) ĠU L 24, p. 1.